Mičovský, Ján, minister pôdohospodárstva a rozvoja vidieka SR (2020-11-26):
Ďakujem za slovo. Vážený pán podpredseda Národnej rady, vážené panie poslankyne, vážení páni poslanci, vážení členovia vlády Slovenskej republiky, vážená pani poslankyňa, v mene pána ministra ďakujem za položenú otázku a dovoľujem si vám sprostredkovať jeho odpoveď. „Správne ste poukázali na pálčivý problém plánovania excesívnej výstavby na území národných parkov alebo v ich ochranných pásmach. Od môjho nástupu do funkcie sa aktívne venujem aj tomuto doteraz zanedbávanému problému, napríklad v prípade Štrbského plesa, či ako ste spomenuli, výstavby krytej haly na Donovaloch. Pri mnohých vizualizáciách plánovanej výstavby sa mi vybavujú slová Najvyššieho súdu Slovenskej republiky, ktorý sa v rozsudku o podobnom pláne vo Vysokých Tatrách pýtal, či chceme na tomto území národný park pre prírodu a ľudí, alebo lunapark, ktorým sa národné parky stávajú. Vo veciach ochrany životného prostredia, ako aj v predmetnej veci musíme mať na zreteli vyšší záujem na ochrane nášho prírodného bohatstva a každý, čo i len minimálny zásah do nášho najväčšieho prírodného bohatstva, do nedotknutej prírody, musí byť dostatočne odôvodnený. Je povinnosťou nás všetkých – o to viac dotknutých obcí a orgánov ochrany prírody a krajiny – myslieť na budúce generácie a snažiť sa o zachovanie priaznivého stavu životného prostredia pre nasledujúce pokolenia, ktoré v dôsledku stále väčších zásahov do prírody a odkrojovania z prírodného bohatstva budú mať možnosť vidieť namiesto nedotknutej prírody – aj flóry a fauny – vylesnené, zastavané územia, lyžiarske strediská a hotely. Bohužiaľ, najsilnejšiu kompetenciu, ktorou sa môžu presadzovať záujmy vyváženého rozvoja územia a záujmy životného prostredia, t. j. územné plánovanie, nemá ministerstvo v pôsobnosti. V konkrétnom prípade aktuálne pripravovanej úpravy v Demänovskej doline v súčasnosti prebieha obstarávanie územno-plánovacej dokumentácie, ktorej obstarávateľom je obec. V procese územného plánovania sa vyjadrujú orgány starostlivosti o životné prostredie, v tomto prípade okresný úrad. Územný plán taktiež podlieha strategickému environmentálnemu posudzovaniu, ktoré však nie je záväzné. Všetky orgány vychádzajú z odborných vyjadrení Štátnej ochrany prírody Slovenskej republiky. V tejto súvislosti je potrebné uviesť, že v dôsledku zániku špecializovanej štátnej správy ministerstvo nemá priamy dosah na rozhodovanie okresných úradov, čo považujem za veľkú chybu. Ministerstvo však vždy dôsledne vykonáva kontrolu v rozhodovacej činnosti orgánov starostlivosti o životné prostredie, tak aby sa presadzovali záujmy ochrany prírody a krajiny. V prípade Demänovskej doliny usmerňuje ministerstvo všetky zainteresované orgány ochrany prírody tak, aby maximalizovali v procese schvaľovania zmien územného plánu dôraz na zachovanie prírodných hodnôt, čím, ako verím, zvrátime snahy o devastáciu tohto citlivého územia. Taktiež oceňujem a podporujem občianske iniciatívy, ktoré sa snažia (ruch v sále a zaznievanie gongu) o záchranu územia. Mojím úsilím do budúcna je zabezpečiť posilnenie ochrany prírody v národných parkoch, ich racionálne využívanie a v súvislosti s tým aj posilnenie kompetencií štátnej ochrany prírody, a to tak, aby prírodné hodnoty týchto území zostali zachované aj pre ďalšie generácie.“ Ďakujem, skončil som.